Predkladacia správa

	Prezident ChR Stjepan Mesić s manželkou vykonal oficiálnu návštevu Slovenskej republiky v dňoch 25.-27. septembra 2001. Návšteva sa uskutočnila na pozvanie prezidenta SR Rudolfa Schustera. Prezidenta ChR S. Mesića počas návštevy doprevádzal minister vzdelávania a športu ChR Vladimir Strugar, poradca prezidenta ChR pre zahraničnú politiku Tomislav Jakić, poradca prezidenta ChR pre hospodárstvo Stjepan Zdunić, námestníčka ministra zahraničných vecí ChR Vesna Cvjetković - Kurelec, námestníčka ministra hospodárstva ChR Maja Brinar a ďalší. Stály sprievod SR tvorili štátny tajomník MZV SR Jaroslav Chlebo, veľvyslanec SR v ChR Ján Petrík a ďalší. Prezident ChR rokoval s  prezidentom SR Rudolfom Schusterom. Prijal ho predseda vlády SR Mikuláš Dzurinda, predseda Národnej rady SR Jozef Migaš a primátor hl. m. Bratislavy Jozef Moravčík. Prezident ChR sa stretol v budove Veľvyslanectva ChR v Bratislave aj s predstaviteľmi chorvátskej národnostnej menšiny a chorvátskych podnikateľov, ktorí žijú v SR. Po ukončení oficiálnej časti rokovaní prezident ChR S. Mesić uskutočnil súkromnú návštevu Popradu a Vysokých Tatier. 
 
V priestoroch Primaciálneho paláca v Bratislave chorvátsky prezident otvoril prezentáciu „Možnosti chorvátskeho prístavu Rijeka“ a v kine Mladosť otvoril kultúrne podujatie „Dni chorvátskeho filmu“. Na Univerzite Komenského v Bratislave za účasti prezidenta SR R. Schustera bola prezidentovi S. Mesićovi udelená Pamätná medaila Univerzity Komenského a prezident ChR predniesol prednášku na tému: „Úloha menších krajín v boji proti globálnemu terorizmu“. Počas slávnostnej večere na Bratislavskom hrade podávanej prezidentom SR R. Schusterom bolo udelené prezidentovi ChR  vyznamenanie SR Rad Bieleho dvojkríža I. triedy. Prezident ChR S. Mesić odovzdal prezidentovi SR R. Schusterovi vysoké chorvátske štátne vyznamenanie Veľký Rad Kráľa Tomislava.

Prezident ChR S. Mesić pozval prezidenta SR R. Schustera na návštevu Chorvátskej republiky. Pozvanie bolo s poďakovaním prijaté.

Minister školstva SR Milan Ftáčnik a minister školstva a vedy ChR Vladimir Strugar v rámci návštevy podpísali Program spolupráce medzi Ministerstvom školstva SR a Ministerstvom vzdelávania a športu ChR a Ministerstvom vedy a technológií ChR na akademické roky 2000/2001, 2001/2002, 2002/2003 a 2003/2004.

	Oficiálna návšteva prezidenta ChR s manželkou v Slovenskej republike splnila svoj cieľ. Prezidenti SR a Chorvátskej republiky konštatovali existenciu priateľských, efektívne sa rozvíjajúcich bilaterálnych vzťahov, ktoré nie sú zaťažené nevyriešenými, resp. problémovými otázkami. Rokovania preukázali, že obe krajiny majú zhodné základné politické ciele, vrátane strategických zahraničnopolitických priorít. Tieto skutočnosti rozširujú priestor pre rozvoj konštruktívneho a vzájomne prospešného politického dialógu, partnerských vzťahov a perspektívnej ekonomickej spolupráce. Počas rokovaní bolo zdôraznené, že obe krajiny sa usilujú o vstup do NATO a EÚ. Návšteva prezidenta Stjepana Mesića znamená aj ďalšie impulzy pre spoluprácu Slovenska a Chorvátska v oblasti európskej a euroatlantickej integrácie.